دی دی دی دی دین دی دی دی دی دین
ساعات ۱۰
"گینه بیر گون قاباخ گونلره تای"
كیشی یوخودان دورور. هله گئجه نین باش آغریسی باشیندان چیخماییب! یورغانی كنارا تونازلاییر.
"اه نولاردی بیر گون یوخودان دورام گؤرم اؤلموشم"
تختیندن آشاغا دوشور. چیخارتدیغی یئرده اولان گئییم لره، گؤزو ساتاشیر.
"گینه ده حاج خانیم ساواشاجاخ. اوتولری پوزولوب!"
صوبحانه سین سیگارینان باشلاییر. اتاغینداكی گؤزگویه، گؤزو ساتاشیر. بیر توس
تو گؤرور، بیر ده داغاناق ساچلارین. اؤزوندن، یاشاییشیندان حالی قاتیشیر.
درینگ درینگ درینگ درینگ درینگ درینگ
-"سلام بویورون"
-" تولیدین یوخدی؟ New كیشی نئجه سن داوود؟ Hi"
-"سنه نئچه سئری دیییم منه دئیوید دئ، نه داوود. ائله بیر دونن باهمیدوخ ها. قوی بیر یوخودان دوروم، بیر ایكی صفحه اوخوییم، سورا گؤروم تازا بیر زاد تولید اولور یا یوخ!"
-"اولوردا كیشی. بیلوه دئیوید بئكام دییه جاغام! آخی شهرتینده بو كوپئی اوغلی یه یاخیندی 'بهكام كجاباد'."
-"نیه زه ویرمیسان؟"
-"قرض از مزاحمت بودی كی بو گئجه برنامه وار. گؤزل،كمرباریك دافلار،جانا بالا! دیییب لر سنده گلسن"
-"دوننین برنامه سین چیخاتمییین ها. هله ده باش آغری چكیرم!"
-"اؤز تقصیریندی دا! زیاده روی كردی برادر، زیاده روی! و جزاكم الله... ها ها ها ها ..."
-"نقدر سنه دیییم بو امّل لارین اداسین چیخاتما!"
-"یاخچی نیه دؤیوسن؟ دیرم بیر دانا او یازی لاریندان گتی، اوخی. قاباخ آی یازدیغین مقاله 'فمنیسم ایرانی فرصتی برای ایران آریایی' گئدیب از ما بهترونون الینه چاتیب. شاهزاده مقاله ندن خوشی گلیب. دیییب خارج از كشوره گلسه اونو گؤروم."
-"سنی عیسی مسیح باشلاما بو جریانی. اؤزون بولوسن كی..."
-"قاباخدان دییردین 'الله'. جانا بالا دین ده دییشیلدی! هر زادین بیر یولو وار قاچاق گئت..."
-"سنه نئچه سئری دیییم كی من اتئیستم ام. فیس بوكدا دا بونی یازمیشام. بو خراب قالمیش عیسی دا آغزیمدان چیخدی. از بس بو گونلر خاریجی كیتاب اوخوموشام."
-"see you laterیاخجی بولدوم دا. آخشام منتظر حضور آتشین تو در منزل جئفری هستم "
-"byeگؤروم نولور"
"بو گئجه برنامه لریندن، یورولموشام دا!"
كیشی باشین میز اوسته قویور. گؤزلرین یومور و فیكره گئدیر. قوماردا پولون اوتوزان تك یاشاییش قوماریندا عومرون اوتوزدوغون سانیر. ایچی الوولانیر یانیر. بیر فیكر بئینیندن كئچیر. گؤزلری ایشیلدانیر. هؤلسك یئرده اولان گئییم لرین گئییر. قیشقیرا قیشقیرا "گلیرم گلیرم" دئییر. سانكی دلی اولوب. قاپییا طرف یوگورور.
تاخ
تاخ
ساعات ۱۳
"بو دا بیزیم ناهاریمیز" دئیه دئیه، ائوه گیریر. گئییم لرین چیخاردیر، یئره تونازلاییر. قاچا قاچا اوتاغینا گیریر. میز دالیسیندا اولان صندلی دالا چكیر، اوستونده اوتورور. بسته نین باشین آچیر. یئمه یی آغزینا قویور. "اؤلوم ساغلیغینا!". یئمه یی اوتور.
بسته نین اوستونده 'سیچان داواسی' یازیلیب.
مریم علیزاده
۹۱/۹/۱۴
pbt_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab prs_Arab ace_Arab azb_Arab azb_Arab azb_Arab ckb_Arab pes_Arab pes_Arab pes_Arab azb_Arab azb_Arab azb_Arab azb_Arab azb_Arab pes_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab urd_Arab unk